Uvažene kolege,

Dame i gospodo,

Čini mi izuzetnu čast da vam se obratim na ovako važnom događaju, kojim počinje godina posvećena našoj zajedničkoj evropskoj vrijednosti - kulturnoj baštini, čija nas zaštita i očuvanje, promocija i popularizacija u konitnuitetu okupljaju i dodatno obavezuju na zajedničko djelovanje. Ciljevi Evropske godine kulturne baštine - podsticanje pojedinaca na istraživanja, razumijevanje zajedničkih i jedinstvenih vrijednosti, te integracija baštine u svakodnevni život zajednice, komplementarni su i sa kulturnom politikom Crne Gore, a značajni su i za jačanje koncepta građanskog društva i potrebe inter-resorskog pristupa kulturnoj baštini, zbog čega se Ministarstvo kulture Crne Gore sa zadovoljstvom priključilo obilježavanju ovog jubileja.

Značaj kulturne baštine uvijek mora biti razmatran sa više aspekata. Sa jedne strane, radi se o resursu koji predstavlja osnov za razvoj međukulturnog sklada, promociju kulturne raznolikosti i dijalog lokalnih zajednica, prepoznatih po različitostima koje su ih kroz istoriju upućuvale na saradnju i suživot. Sa druge strane, kulturna baština u savremenom društvu predstavlja izuzetan resurs koji doprinosi ekonomskom razvoju lokalnih zajednica, pravilnom valorizacijom naslijeđenih vrijednosti mjesta u kojem su te zajednice ponikle. Ovakav pristup sadržan je i u sloganu Evropske godine kulturne baštine, koji upućuje na mjesto spajanja prošlosti i budućnosti, nesumnjivo doprinoseći promjeni svijesti u pristupu baštini i prevazilaženju zastarjelog koncepta koji baštinu tretira isključivo istorijski i kulturni resurs. Navedenom pristupu pridružuje se i Crna Gora, država koja je kroz svoju višemilenijumsku istoriju savremenim generacijama ostavila u nasljeđe različitost brojnih kulturnih slojeva koji su uvijek upućivali na suživot zajednica na njenom prostoru. Tako savremene politike Crne Gore u oblasti zaštite i očuvanja kulturne baštine, uvijek upućuju na koncept njenog održivog korišćenja, uz valorizaciju koja je bazirana na kulturno – umjetničkom stvaralaštvu, a u skladu sa potrebama mjesta u kojem se nalazi. U tom kontekstu, Evropsku godinu kulturne baštine treba posmatrati i kroz potrebu naglašavanja zaštite i očuvanja kulturnih dobara, te kroz podsticanje primjene savremenih konzervatorskih principa koji omogućavaju adekvatnu zaštitu, ali i održivost, te promovišu takav sveobuhvatan, interdiscipliniran pristup očuvanju baštine u savremenom kontekstu.

Ovakav pristup oslanja se i na Evropsku konvenciju o kulturi, a posebno na Faro okvirnu konvenciju o značaju kulturne baštine za društvo, koja osobito potencira vezu između same lokalne zajednice i njenog kulturnog nasljeđa. Ova Konvnecija bila je jedan od osnova za izradu seta zakona kojim je Crna Gora uredila oblast nasljeđa. Konvencija podsjeća da će države potpisnice *podsticati razumijevanje zajedničke evropske baštine koja se sastoji od: a) svih oblika kulturne baštine u Evropi koji zajedno kreiraju zajednički izvor sjećanja, razumijevanja, identiteta, kohezije i stvaralaštva, i b) ideala, načela i vrijednosti koje proizlaze iz iskustava stečenih tokom napretka i sukoba iz prošlosti a koje podstiču razvitak miroljubivog i stabilnog društva utemeljenog na poštovanju ljudskih prava, demokraciji i vladavini prava.* Vođeno ovim postulatima, u svrhu obilježavanja Evropske godine kulturne baštine, Ministarstvo kulture će se aktivno uključiti u više regionalnih i međunarodnih inicijativa, posvećenih upravo ovim temama. Tako će se u okviru Evropske godine kulturne baštine u Crnoj Gori obilježiti Dan i Noć muzeja, međunarodni dan ICOMOS-a, Nedelja arhiva, Svjetski dan knjige, Svjetski dan pisanja pisama. Ministarstvo kulture će jedanaestu godinu zaredom koordinirati manifestaciju Dani evropske baštine, koja će biti obilježena pod sloganom “Umjetnost dijeljenja”, a u saradnji sa Državnih arhivom obilježićemo 100 godišnjicu završetka Prvog svjetskog rata i 140 godina od održavanja Berlinskog kongresa. Crna Gora će nastaviti aktivnosti na digitalizaciji pokretne građe, a sa ciljem njene prezentacije na platformi Europeana, a širom države biće organizovano više izložbi, predavanja, radonica, obilazaka kulturnih dobara, koji će biti uvršteni u program Dana evropske baštine. U toku 2018. godine, u saradnji sa lokalnim i nacionalnim institucijama iz oblasti kulturne baštine, planirana je realizacija 116 projekata koje sufinansira Ministarstvo kulture, a koji su predviđeni godišnjim Programom zaštite i očuvanja kulturnih dobara. U Crnoj Gori će se, u saradnji sa UNESCO, održati ministarstka konferencija posvećena obnavljanju bivšeg jugoslovenskog paviljona u okviru Državnog muzeja Aušvic-Birkenau. Evropski institut za Kulturne rute prezentovaće Kulturne rute Savjeta Evrope crnogorskoj javnosti, a kroz međunarodnu konferenciju. Pored ovih aktivnosti, Ministarstvo kulture i nadležne institucije podsticaće inter-sektorsku saradnju i aktivno participirati u različitim aktivnostima koje pomažu u dostizanju ranije izrećenih ciljeva.

Na kraju, dozvolite da podsjetim, da ostajemo otvoreni za svaki vid saradnje koji bi doprinio razvoju naših, zajednički postavljenih ciljeva, u nadi da će Evropska godina kulturne baštine dodatno osnažiti ideju potrebe zajedničkog djelovanja u zaštiti, očuvanju i valorizraciji naše zajedničke evropske baštine.

Zahvaljujem na pažnji.